CELEX: 32011L0031
Language: ro
Date: 2011-03-07 00:00:00
Title: Directiva 2011/31/UE a Comisiei din 7 martie 2011 de modificare a Directivei 91/414/CEE a Consiliului în ceea ce privește o restricție de utilizare a substanței active pirimifos-metil  Text cu relevanță pentru SEE

8.3.2011   
            
            
               RO
            
            
               Jurnalul Oficial al Uniunii Europene
            
            
               L 61/18
            
         DIRECTIVA 2011/31/UE A COMISIEI
   din 7 martie 2011
   de modificare a Directivei 91/414/CEE a Consiliului în ceea ce privește o restricție de utilizare a substanței active pirimifos-metil
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:
   
               (1)
            
            
               În conformitate cu articolul 5 alineatul (5) din Directiva 91/414/CEE, o includere poate fi revizuită în orice moment dacă există motive să se considere că unul dintre criteriile menționate la alineatele (1) și (2) din articolul respectiv nu mai este respectat.
            
         
               (2)
            
            
               Prin Directiva 2007/52/CE a Comisiei (2), pirimifos-metilul a fost inclus ca substanță activă în anexa I la Directiva 91/414/CEE. Cu toate acestea, dispoziția specifică referitoare la substanța respectivă solicita notificatorului să prezinte studii complementare care să confirme evaluarea expunerii operatorilor.
            
         
               (3)
            
            
               La 22 septembrie 2009, notificatorul a transmis studiile respective Regatului Unit, care fusese desemnat stat membru raportor prin Regulamentul (CE) nr. 451/2000 al Comisiei (3).
            
         
               (4)
            
            
               Regatul Unit a evaluat studiile respective și a prezentat Comisiei la 25 februarie 2010 un addendum la proiectul de raport de evaluare, care a fost transmis pentru observații celorlalte state membre, Autorității Europene pentru Siguranța Alimentară (EFSA) și notificatorului. Ținând seama de proiectul de raport de evaluare, addendumul respectiv a fost reexaminat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 28 ianuarie 2011, sub forma unei revizuiri a raportului de reexaminare al Comisiei pentru pirimifos-metil din 16 martie 2007.
            
         
               (5)
            
            
               Studiile incluse în raportul de reexaminare, astfel cum a fost finalizat la 28 ianuarie 2011, arată că riscul pentru operatori nu este acceptabil în cazul utilizării echipamentelor de mână.
            
         
               (6)
            
            
               Având în vedere proiectul de raport de evaluare, addendumul său și observațiile primite din partea statelor membre, a EFSA și a notificatorului, se aplică în continuare concluzia conform căreia se poate preconiza că produsele de protecție a plantelor care conțin pirimifos-metil îndeplinesc, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și precizate în raportul de reexaminare al Comisiei. Cu toate acestea, este necesar să se restricționeze includerea pirimifos-metilului, excluzând aplicațiile legate de echipamentele de mână.
            
         
               (7)
            
            
               Prin urmare, Directiva 91/414/CEE ar trebui modificată în consecință.
            
         
               (8)
            
            
               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Statele membre adoptă și publică, până la 31 octombrie 2011 cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Ele aplică dispozițiile respective începând cu 1 noiembrie 2011.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   Statele membre modifică sau retrag, după caz, în conformitate cu Directiva 91/414/CEE, autorizațiile existente pentru produsele de protecție a plantelor care conțin pirimifos-metil ca substanță activă, până la 31 octombrie 2011.
   Articolul 4
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 5
   Prezenta directivă se adresează statelor membre.
   
      Adoptată la Bruxelles, 7 martie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 230, 19.8.1991, p. 1.
   
      (2)  JO L 214, 17.8.2007, p. 3.
   
      (3)  JO L 55, 29.2.2000, p. 25.
   
      ANEXĂ
      În anexa I la Directiva 91/414/CEE, rândul 162 se înlocuiește cu următorul text:
      
         
                     „162
                  
                  
                     pirimifos-metil
                     Nr. CAS 29232-93-7
                     Nr. CIPAC 239
                  
                  
                     
                        O-2-dietilamino-6-metilpirimidin-4-il
                     
                        O,O- dimetilfosforotioat
                  
                  
                     ≥ 880 g/kg
                  
                  
                     1 octombrie 2007
                  
                  
                     30 septembrie 2017
                  
                  
                     PARTEA A
                     Pot fi autorizate numai utilizările ca insecticid pentru depozitarea după recoltare.
                     Aplicările cu echipamente de mână nu se autorizează.
                     PARTEA B
                     Pentru a evalua cererile de autorizare a produselor de protecție a plantelor care conțin pirimifos-metil pentru alte utilizări decât aplicarea prin sisteme automatizate în depozite de cereale goale, statele membre acordă o atenție specială criteriilor de la articolul 4 alineatul (1) litera (b) și se asigură că toate datele și informațiile necesare sunt furnizate înainte de acordarea unei astfel de autorizații.
                     Pentru punerea în aplicare a principiilor uniforme din anexa VI, se iau în considerare concluziile din raportul de reexaminare privind pirimifos-metilul, în special apendicele I și II, în forma lor finalizată în cadrul Comitetului permanent pentru lanțul alimentar și sănătatea animală la 16 martie 2007.
                     În cadrul acestei evaluări generale, statele membre trebuie să acorde o atenție deosebită următoarelor aspecte:
                     
                                 —
                              
                              
                                 siguranței operatorilor. Condițiile de utilizare autorizate trebuie să prescrie utilizarea unui echipament adecvat de protecție individuală, inclusiv echipamente de protecție respiratorie și măsuri de limitare a riscurilor, în vederea reducerii expunerii;
                              
                           
                                 —
                              
                              
                                 expunerii alimentare a consumatorilor în vederea revizuirilor ulterioare ale limitelor maxime de reziduuri.”